न्यूयॉर्क। दुनियाभर में हर साल 40 लाख बच्चों की जन्म के एक महीने के अंदर कई वजहों से मौत हो जाती है, लेकिन एक रिसर्च के अनुसार अगर प्रीमेच्योर बेबी (समय पूर्व जन्मे बच्चे) को उसकी मां लंबे समय तक अपने सीने से चिपकाए रखे तो उसके जीवित रहने की संभावना काफी बढ़ जाती है। शोधकर्ताओं ने बच्चों की इस तरह से की जाने वाली देखरेख को 'कंगारू केयर' नाम दिया है।
'कंगारू केयर' एक ऐसा मैथड है जो 'स्किन टू स्किन कॉन्टैक्ट' पर आधारित है। इसमें बच्चे और उसकी मां के बीच सीधा संपर्क रखना होता है यानी मां और बच्चे के शरीर के ऊपरी भाग में कोई कपड़ा नहीं होना चाहिए। बोस्टन में हार्वर्ड यूनिवर्सिटी के रिसर्टर्स के अनुसार जिस तरह कंगारू अपने बच्चों को शरीर से चिपकाकर रखते हैं उसी तरह मां से चिपककर रहने से नवजात को गरमाहट मिलती है। उसके शरीर का तापमान भी संतुलित रहता है। इस प्रक्रिया से स्तनपान को भी बढ़ावा मिलता है। वर्ल्ड हेल्थ ऑर्गेनासेशन भी चाइल्ड डेथरेट कम करने के लिए लंबे समय से 'कंगारू केयर' को बढ़ावा देने की बात कह रहा है।
इस तरीके से नवजात के ब्लड सर्कुलेशन में गंभीर संक्रमण सेप्सिस और बार-बार बीमार पड़ने का खतरा भी कम हो जाता है। प्रीमेच्योर बेबी या कम वजन वाले नवजातों की मौत हो जाने, गंभीर बीमारी की चपेट में आने, धीमा विकास होने और लंबी बीमारी की आशंका ज्यादा होती है। रिसर्च वर्क के प्रमुख डॉ. एलेन बाउंडी और सीनियर राइटर डॉ. ग्रैस चान ने कहा, "कंगारू केयर से शिशुओं को कई लाभ होने के सबूतों के बावजूद विश्व में इस तरीके का इस्तेमाल काफी कम होता है। उम्मीद है कि हमारे शोध से तस्वीर साफ हो जाएगी कि कंगारू तरीके से नवजात की देखभाल करने के और भी कई फायदे हैं।'
पहले भी साबित हो चुका...
पहले पब्लिश 124 स्टडीज के एनालिसिस से पता चला है कि कंगारू तरीके से देखरेख करने से कम वजन वाले नवजातों की मृत्युदर में 35 फीसदी की कमी आई। एनालिसिस में सामने आया कि अस्पताल से छुट्टी मिलने के बाद कंगारू केयर करने वाली महिलाओं में अपने बच्चे को स्तनपान कराने की प्रवृत्ति 50 फीसदी तक बढ़ जाती है।
hin_Deva hin_Deva hin_Deva hin_Deva hin_Deva